विधानसभा के परिणामों से साफ हो गया है कि इस विधानसभा के चुनाव में प्रदेश की जनता ने कांग्रेस को पूरी तरह से नकार दिया है और भारतीय जनता पार्टी ने प्रभावशाली प्रदर्शन करते हुए प्रथम स्थान प्राप्त किया है। इन परिणामों के बाद राज्य में जो राजनीतिक हालात बने हैं, वह निश्चित रुप से इस बात का संकेत कर रहा है कि इसमें सत्ता के स्वार्थी राजनीतिक दल भी अपनी संभावनाएं तलाशने लगे हैं। मतगणना के दिन सुबह से जो रुझान मिल रहे थे, उसमें भारतीय जनता पार्टी सबसे बड़ी पार्टी बताई जा रही थी, भाजपा के कार्यालय पर परिणामों की खुशी भी देखी गई, लेकिन जैसे-जैसे समय निकलता गया, वैसे ही स्थितियों में परिवर्तन होता गया। इस परिवर्तन के चलते कांग्रेस के नेता एक बार फिर सेक्युलर राजनीति का राग अलापने लगे। कर्नाटक के जनादेश में यह तो स्पष्ट है कि जनता ने सेक्युलरिज्म की राजनीति करने वाले दलों को पूरी तरह से नकार दिया है। कर्नाटक की जनता ने भाजपा को सबसे बड़ी पार्टी बनाया है, यानी मतलब भी साफ है कि जनता ने भाजपा को सर्वाधिक पसंद किया है। वर्तमान स्थिति का राजनीतिक अध्ययन किया जाए तो यही दिखाई देता है कि जनसमर्थन कांग्रेस के विरोध में है। लेकिन सीटों की संख्या के आधार पर कांग्रेस ने अवसर का राजनीतिक लाभ उठाने का प्रयास किया है।